stanford-oval/wikipedia huggingface dataset:
אנדרה בראט
יצירתו

ביצירתו העשירה לאורך כ-35 שנים ראו אור כמעט ארבעים כרכים שלו וביניהם ניתן למצוא אוספי שירה, רומנים, סיפורים קצרים וספרי מסעות. הוא ניסה כתבים בהשראת נושאים עממיים ובנושאי פועלים (מצאת החמה עד צאת הנשמה, 1939; ההיסטוריון, 1947; ברזל לוהט, 1954), הוא כתב רומני מלחמה לנוער (הפרלמנט, 1954; הם היו שבעה, 1955) ותיאורים היסטוריים בנוסף לביוגרפיות על אמנים (האקורד האחרון, 1938). הוא שאב חלק מהנושאים שלו מניסיונו כעיתונאי-כתב, אבל הוא גם השתמש בכתביו באמפתיה ובידע הפסיכולוגי שלו.
לאחר עבודות די שבלוניות שכתב באמצע שנות ה-50 (הפמוט הדולק, 1954; זהב שחור, 1954; ברזל לוהט, 1954) שב ומצא את הכישרון שלו על ידי כמה מדריכים מרגשים (מגבעת גלרט עד הפירמידות, 1957; בחיזיון מבחצ'יסריי (Bakhchysarai), 1958 עם רעיתו קלרה ביהרי ביחד, פסלים מזמרים (1960) השטיח המעופף, (1966) .
עבודתו כסופר מסתיימת במה שמכונה רומנים אמנותיים, שבהם הוא מנתח את הרבדים העמוקים ביותר של נפש האדם: הכוחות המניעים של הכישרון האמנותי, קונפליקטים של החיים והכישרון החריג עבור אדם הפשוט.
"הפמוט הדולק" הוא דרמה שלו שהוצגה על ידי התיאטרון הלאומי, "הזהב השחור" על ידי התיאטרון הלאומי של סגד. רעייתו הייתה קלרה ביהרי.
יצירותיו העיקריות (מבחר)

בשפת המקור:
Anteus dalol (Bp., 1934)
Mese a varróleányról (Bp., 1934)
Menekülés a pokolból (Bp., 1935)
Halálsziget (Bp. 1936)
Emberevők fogságában (Bp., 1936)
Halálos tánc (Bp., 1938)
Átkozott gyémánt (Bp., 1938)
Szólalj Isten (Bp., 1938)
Dávid a rebellis (Bp., 1938)
Pusztába kiáltott szó (Bp., 1936)
Boszorkánytánc (Bp., 1941).
בתרגום:
אנטיאוס שר (Bp., 1934)
סיפור על התופרת (Bp., 1934)
בריחה מהגיהנום (Bp., 1935)
אי המוות (Bp. 1936)
בשבי של קניבלים (Bp., 1936)
ריקוד קטלני (Bp., 1938)
יהלום מקולל (Bp., 1938)
אלוהים דבר (Bp., 1938)
דוד המורד (Bp., 1938)
מילה שנצעקה לתוך המדבר (Bp., 1936)
ריקוד מכשפות (Bp., 1941).
לקריאה נוספת

אנדרה בראט. בהיסטוריה של הספרות ההונגרית 1945–1975 . III. כרך. בודפשט: Akadémiai Kiadó. 1982. ISBN 963 05 28 15 0
Magyar életrajzi lexikon. אנדרה בראט בלקסיקון הביוגרפי ההונגרי, עורכת ראשית אגנש קניירש. בודפשט: 1967
קברם של אנדרה בראט וורעייתו קלארה ביהרי בבודפשט בית הקברות היהודי ברחוב קוזמה : 5B-8-22
תפלת שתן מרכזית

| --- | --- |
 תחום:  אנדוקרינולוגיה 
 גורם:  mutation, גידול, מחלה אידיופתית, זיהום, אוטואימוני, פגיעת ראש, תת־פעילות בלוטת יותרת המוח 
 תסמינים:  polyuria, הטלת שתן לילית, צימאון יתר, hyposthenuria 
 טיפול:  desmopressin  ADH 
 קישורים ומאגרי מידע
 MeSH:  D020790
 סיווגים
 ICD-10:  E23.2 
 ICD-11:  5A61.5 
 
תפלת שתן מרכזית (וכן: "סוכרת מרכזית תפלה"; באנגלית: Neurogenic diabetes insipidus) היא תסמונת המתבטאת ברמות הפרשה פחותות של ההורמון ואזופרסין (ADH). הורמון זה מופרש מבלוטת ההיפופיזה האחורית, והוא אחראי על ריכוז השתן על ידי ספיגה מחדש של מים בכליה. כתוצאה מכך שההורמון מופרש בחסר, יש יצור של שתן מדולל יתר על המידה, כשנפח השתן יכול לעלות על 50 מ"ל לק"ג ליום, (לדוגמה אדם השוקל 70 קילו יכול להשתין מעל 3.5 ליטר שתן ליום). 
כמויות גדולות אלו של השתנה יכולות להתרחש גם בלילה ולהביא להפרעות בשינה, כמו גם לצורך לשתות כמויות גדולות של מים עקב אובדן הנוזלים בכליה.
אטיולוגיה

למחסור בהפרשת ההורמון ואזופרסין סבות אפשריות רבות היכולות ללנבוע מנזק הנגרם לבלוטת ההיפופיזה או חוסר התפתחות שלה והן יכולות להיות כתוצאה מהפרעות גנטיות, נרכשות, או מולדות. עם זאת, אצל עד מחצית מן החולים הסיבה אינה ידועה (אידיופתית).
טראומת ראש - לרבות ניתוח של בלוטת ההיפופיזה מסיבות כלשהן. ניתוח של האזור למשל, עלול להביא להופעה של המחלה כלומר להפרשה מופחתת של ההורמון בתוך 24 שעות מן הניתוח ולהביא להשתנה מרובה במהלך 2-3 שבועות לאחר הניתוח, כאשר התסמינים יכולים להיעלם מעצמם לאחר מכן או להישאר.
גידולים - (קרניופרינגיומה, אדנומה, דיסגרמינומה, גרורות מהשד או הריאה, לימפומה או לויקמיה)
גרנולומות - ממחלות שונות כגון סרקואידוזיס, היסטיוציטוזיס ועוד
זיהומים - טוקסופלסמוזיס, מנינגיטיס כרונית, אנצפליטיס וכן טוקסינים שונים כגון ארס נחש
מחלות דלקתיות שונות - לופוס, ווגנר גרלונומטוזיס, סקלרודרמה
הפרעות ווסקולריות - תסמונת שיהן, מפרצת בעורק התרדמה, אנצפלופתיה
מומים מולדים - חוסר היווצרות של ההיפופיזה, Septo-optic dysplasia ועוד
הפרעות גנטיות - המועברות בתורשה דומיננטית, רצסיבית ובתאחיזה ל- X- מרבית המחלות מועברות בתורשה דומיננטית ומתפתחות בהדרגה בחודשים ובשנים הראשונות לילדות.
סיבות אידיופתיות.
קיימות סיבות נוספות לדילול השתן. סיבות אלו אינן נקראות תפלת השתן המרכזית היות שהן אינן נובעות כתוצאה מהפרשה בהפרשת ההורמון מההיפופיזה:
מצבים הקשורים בחוסר השפעה של ההורמון ואזופרסין על הכליה- מצב זה נקרא סוכרת תפלה נפרוגנית או Nephrogenic diabetes insipidus, והן יכולות להיגרם כתוצאה משימוש בתרופות מסוימות (ליתיום, דמוקסיציקלין, ריפמפין, אמינוגליקוזידים, ציספלטין ועוד), כתוצאה ממצבים מטבוליים שונים (יתר סידן בדם ושתן, היפוקלמיה), כתוצאה מחסימה של דרכי השתן, הפרעה ווסקולרית (אנמיה חרמשית למשל), סרקואידוזיס, גידולים שונים, הריון וכן מחלות גנטיות הפוגעות ברצפטור עליו פועל ההורמון ובגן האחראי לקידוד תעלות המים בכליה).
פולידיפסיה (שתיית יתר)- מצב בו יש שתיית יתר אשר עלולה לנבוע כתוצאה משלוש סיבות מרכזיות:
Dipsogenic polydipsia – אשר יכולה להתרחש כתוצאה ממחלות כגון סרקואידוזיס, שחפת וטרשת נפוצה הפוגעות באזורים האחראיים על הצמא במוח, אולם תהיה לרוב אידיופתית.
פולידיפסיה פסיכוגנית - יכולה להיות כתוצאה מהפרעה פסיכיאטרית (למשל, סכיזופרניה או Obsessive compulsive disorder)
פולידיפסיה יאטרוגנית - תוצאה מתרופות והיבטים הקשורים במערכת הרפואה (המלצות לשתות מים, למשל).
פתופיזיולוגיה של המחלה

כאשר רמות ההפרשה של ההורמון ואזופרסין יורדות, ריכוז השתן נפסק - כלומר השתן הופך להיות מדולל, ויש עליה בכמות השתן. 
כתוצאה מהפרשת השתן המרובה, יש ירידה קטנה בכמות המים בגוף ועליה בריכוז הפלסמה כתוצאה מכך וברמות הנתרן בפלסמה. מצב זה מגרה את מרכז הצמא במוח וכתוצאה מכך האדם שותה יותר. 
המחלה שונה מאוד מאדם לאדם מבחינת רמות ההפרשה של ההורמון- אצל חולים מסוימים רמות ההפרשה של ההורמון כה נמוכות, שאפילו התייבשות חמורה לא מתקנת את רמות ההורמון על מנת לרכז את השתן. חולים אחרים לעומת זאת, מציגים מחסור קטן יחסית בהורמון.
אבחנת המחלה

ראשית, יש לאבחן שאכן מדובר בהפרשת שתן מדולל מעבר לפרופורציה. לשם כך, כאשר אדם מתלונן על השתנת יתר, השתנה בלילה, תכיפות בהשתנה ו/או צמא שלא עובר, יש לבצע איסוף שתן למשך 24 שעות. במידה ונפח השתן עולה על 50 מ"ל לקילוגרם גוף (למשל, במידה והנפח עולה על 3.5 ליטר לאדם השוקל 70 קילו), יש אבחנה של תפלת השתן ויש כעת להעריך מהי סיבתה ולשם כך יש לערוך מבחן הנקרא מבחן הגבלת שתיה - fluid deprivation test.
מבחן זה מבוצע בתחילת הבוקר ומדי שעה יש מדידה של משקל הגוף, רמות הפלסמה וריכוז הנתרן בפלסמה, נפח השתן ואוסמולריות (ריכוז) השתן. מדידות אלו מתבצעות עד שיש אחת משתי התוצאות הבאות:
במידה ותחת הגבלת שתייה אין ריכוז מספק של השתן - (המדידה מתבצעת באופן בו בודקים את משקל הגוף ואת אוסמולריות השתן: במצבים אלו האוסמולריות של השתן נותרת מתחת ל-300 מיליאוסומול לליטר, וכן צפיפות השתן או ה- specific gravity <1.010, זאת לפני שמשקל הגוף יורד ב-5%) הסיבה למצבים אלו היא הפרעה חמורה בהפרשת ההורמון (תפלת השתן מרכזית) או הפרעה חמורה בתגובה להורמון (תפלת השתן נפרוגנית או כלייתית). על מנת להבדיל בין הבעיה הכלייתית לבין הבעיה הקשורה בהפרשת ההורמון עצמו (המחלה המרכזית או הנוירוגנית לצורך העניין) יש לתת דסמופרסין. דסמופרסין פועל באותו האופן כמו ואזופרסין, ובמידה ויש תגובה למתן דסמופרסין (כלומר, ריכוז השתן עולה בלפחות 50%) הרי שהבעיה קשורה בהפרשת ההורמון מההיפופיזה. במידה ואין תגובה, ניתן לציין שהמחלה ככל הנראה מקורה בכליה, כלומר בחוסר תגובה של הכליה להורמון.
במידה והגבלת השתייה מביאה לריכוז השתן, הרי שהמטופל לא סובל ממחלה חמורה של הפרשת ההורמון ואזופרסין אלא ממחלה חלקית - (partial disease) כגון מחלה חלקית נפרוגנית או מחלה חלקית בהיפופיזה המביאה לכך שיש תגובה חלקית להורמון או רמות הורמון נמוכות אולם לא באופן חמור. מצב נוסף המביא לריכוז השתן תחת הגבלה של שתייה הוא פולידיפסיה (שתיית יתר). כדי להבדיל בין שלושת מצבים אלו ניתן למדוד את רמות ההורמון בדם לפני ותוך כדי המבחן עצמו כדי להעריך ממה נגרם דילול השתן- למשל, במצבים בהם יש הפרשה מופחתת של ההורמון, ניתן לראות כי בתגובה לעליה ברמות האוסמולריות בדם (ריכוז הדם שעולה) כך יש הפרשה קטנה יחסית של ההורמון, לעומת מצב הנגרם כתוצאה מהפרעה בתגובה להורמון (שאז רמות ההורמון בדם יהיו גבוהות אולם ללא תגובה טובה על הכליה מבחינת ריכוז השתן). דרכים אחרות לאבחן בין מצבים אלו יהיו למשל הדמיה על ידי MRI של בלוטת ההיפופיזה וההיפותלמוס (כאשר רואים Bright spot מבחינת סיגנל זה מצביע על אזור בהיפופיזה אשר נמצא אצל אנשים בריאים, אולם אצל חולים ב-DI מרכזית סינגל זה קטן משמעותית או לא קיים. לכן, קיום סיגנל כאמור שולל אבחנה של DI ממקור של ההיפופיזה (וגם ממקור כלייתי, היות שנמצא כי גם אצל חולים אלו הסינגל חלש יחסית)). דרך נוספת לבחון מהי הסיבה לדילול השתן, כאמור, היא מתן דסמופרסין (בדומה למחלה החמורה יותר) ולבחון את התגובה הקלינית.
הטיפול

טיפול בתפלת השתן המרכזית יהיה על ידי מתן דסמופרסין שהוא אנלוג סינתטי להורמון ואזופרסין. כיום התרופה יכולה להינתן בזריקה לווריד, מתחת לעור, דרך אינהלציה או בטבלייה.
ראו גם

תסמונת ההפרשה הלא תואמת של הורמון ADH
רחל שניאורסון

| --- | --- |

 לידה:  25 באפריל 1932 (בת 92) ורשה, הרפובליקה הפולנית השנייה 
 השכלה:  האוניברסיטה העברית בירושלים 
 פרסים והוקרה:  פרס לסקר-דיבייקי למחקר קליני (1996)  פרס הנסיך מחידול (2017)  NICHD Hall of Honor (2003) 
 
רחל שניאורסון (באנגלית: Rachel Schneerson; נולדה ב-25 באפריל 1932) מדענית בכירה לשעבר במעבדה לחיסון התפתחותי מולקולרי ועמדה בראש המדור למחלות חיידקים פתוגנים וחיסון במעבדה במכון הלאומי יוניס קנדי שרייבר לבריאות הילד ופיתוח אנוש במכונים הלאומיים לבריאות של ארצות הברית. שניאורסון ידועה בעיקר בזכות הפיתוח שלה לחיסון נגד דלקת קרום המוח החיידקית (Haemophilus influenzae  מזן b‏ - Hib) עם עמיתה ג'ון ב. רובינס.
שניאורסון קיבלה את פרס אלברט לסקר לשנת 1996 למחקר רפואי קליני ואת פרס פסטר מטעם יוזמת החיסון לילדים בארגון הבריאות העולמי, שניהם יחד עם עמיתה רובינס. בשנת 1998 היא קיבלה פרס ציטוט מטעם האגודה האמריקאית למחלות זיהומיות.
שניאורסון פרשה משירות פדרלי בשנת 2012.
חינוך וקריירה מוקדמת

רחל שניאורסון נולדה בוורשה, פולין למשפחת שניאורסון מצאצאי ר' שניאור זלמן מלאדי. אביה היה נכד ר' שמריה נח שניאורסון האדמו"ר מחב"ד-קאפוסט בבאברויסק. ב-1958 היא סיימה תואר ברפואה בבית הספר של האוניברסיטה העברית בירושלים. שניאורסון עשתה סטאג' בבית החולים תל-השומר, ואחר כך במחלקת ילדים בבית החולים הלל-יפה. בשנת 1966 קיבלה הסמכה ברפואת ילדים והפכה לרופאת ילדים בכירה בתל-השומר.
בשנת 1969 הגיעה לארצות הברית כדי להיות מדריכה במחלקה לרפואת ילדים ובמעבדה לאימונולוגיה במכללת אלברט איינשטיין לרפואה בניו יורק, שם פגשה את ג'ון ב. רובינס. השניים הפכו לצוות מחקר, והקדישו את מחקרם לפיתוח חיסונים להגנה על ילדים מפני מחלות חיידקיות.
שניאורסון ורובינס הגיעו למכון הלאומי לבריאות הילד (NICHD) בשנת 1970 לאחר שגויסו על ידי המנהל המדעי, צ'ארלס לואי. בשנת 1974 נסעו השניים למחלקה למוצרים חיידקיים, שם נבחר רובינס לתפקיד הראשי, בלשכה לביולוגיה במנהל המזון והתרופות האמריקאי. שניאורסון התקדמה ממדענית אורחת לעמיתת צוות בכירה כקצינת מחקר רפואי במחלקה. בשנת 1983 שניאורסון ורובינס חזרו ל- NICHD לעמוד בראש המעבדה לחיסון התפתחותי מולקולרי. בשנת 1998, שניאורסון ורובינס נבחרו לראשי המדור בנושא פתוגנזה של מחלות חיידקים. השניים המשיכו להוביל את המעבדה עד פרישתם ביולי 2012.
מחקר בולט

רחל שניאורסון ידועה בעיקר בזכות עבודתה בנושא החיסון נגד Haemophilus influenzae מזן B, או Hib. לפני השימוש בחיסון, היב הדביק 20,000 ילדים בארצות הברית מתחת לגיל 5 בכל שנה; 5% מהם מתו, ושליש נותרו עם מוגבלות שכלית, חירשות או התקפים. זה היה הגורם המוביל לנכות שכלית בארצות הברית.
שניאורסון ורובינס האמינו שהם יכולים לגרום לחסינות על ידי הזרקת אנטיגן יחיד - הפוליסכריד (סוכר) משטח החיידק - לילדים. מעטים אחרים האמינו שתהליך זה יכול לעבוד מכיוון שהאמונה המקובלת באותה תקופה הייתה כי חלבונים, ולא סוכרים, הם אימונוגנים. מחקר חיסונים באותה העת התמקד בשימוש בחיידקים שלמים שנהרגו, או בחיידקים מוחלשים, שעלולים לגרום לעיתים לתופעות לוואי קשות.
מחקרים בבעלי חיים, בני אדם מבוגרים וילדים תיעדו כי הזרקת הפוליסכריד בלבד יכולה לגרום לרמות הגנה של נוגדנים ל-Hib. השימוש בפוליסכרידים ביטל גם רבות מתופעות הלוואי הקשות של חיסונים נגד חיידקים. מדענים הנתמכים על ידי המכון הלאומי לאלרגיה ומחלות זיהומיות עשו בדיקות חיסון נוספות. בשנת 1985 הופקו והורשו שלושה חיסונים מטוהרים נגד פוליסכריד. אך בקרב תינוקות, שמערכת החיסון שלהם לא בשלה, רמת ההגנה הייתה נמוכה מדי והחיסון לא מנע את התפרצות ההיב. למעשה, מדענים רבים האמינו כי חיסון מבוסס פוליסכריד לעולם לא יעבוד מכיוון שההגנות הבלתי בשלות של מערכת החיסון לתינוקות לא היו מספיק בקיאות כדי לאתר את הפוליסכריד ולייצר נוגדנים.
שניאורסון ורובינס ניסו תהליך חדש: הם קישרו את הפוליסכריד החלש לנשא חלבון, כזה שזוהה בקלות על ידי מערכת החיסון הבלתי בשלה של תינוקות, במאמץ להגביר את האנטיגניות שלו. התהליך החדש - שנקרא חיסון "מצומד" - עבד. החיסון המצומד ל-Hib ייצר רמות נוגדנים גבוהות, הרבה מעל לנדרש להגנה, בקרב תינוקות מזריקות החל מגיל חודשיים ונמשך שנים מעבר לכך. החיסון קיבל רישיון מטעם מנהל המזון והתרופות האמריקאי והפך לחלק מסדרת החיסונים הסטנדרטית לתינוקות בשנת 1987. בתוך מספר שנים בלבד, מקרי היב ירדו לפחות מ-100 בשנה, ירידה של 99%. מרבית רופאי הילדים שהוכשרו מאז 1995 מעולם לא ראו מקרה של היב. במדינות בהן נעשה שימוש בחיסון, כולל ארצות הברית, היב כבר אינו גורם לנכות שכלית נרכשת.
לאחר ההצלחה של חיסון היב, שניאורסון ורובינס המשיכו בעבודתם על אנטיגנים יחידים וחיסונים מצומדים. המאמצים שלהם הובילו לפיתוח ורישוי של חיסונים נגד שעלת (שיעול קולם), טיפוס, סטפילוקוקוס זיהומים (דלקת ריאות, אוראוס, וקבוצה B), סוגים מסוימים של מלריה, וגחלת.
הערות שוליים

↑  "1996 Winners: Albert Lasker Clinical Medical Research Award".
↑  "6 Will Receive Awards for Outstanding Research".
↑  "NICHD Researchers Honored by World Health Organization for Developing Vaccines Against Hemophilus Influenzae".
↑  "Society Citation Award Winners: Past Winners". אורכב מ-המקור ב-2018-07-25. נבדק ב-2020-07-26.
↑  שמואל אלעזר הלפרין, ספר הצאצאים, ירושלים, תש"מ, עמ' 387, מספר 1181
↑  "NICHD Mission and Scientific Accomplishments: Hemophilus influenzae type b (Hib) Vaccine".
↑  "MEDICAL INNOVATION:HAEMOPHILUS INFLUENZA TYPE B (HIB) VACCINE" (PDF).
↑  "Part of Team that Created Remarkable Hib Vaccine".
↑  "Science Blog: NICHD Researchers Honored by World Health Organization for Developing Vaccines Against Hemophilus Influenzae". אורכב מ-המקור ב-2016-03-04. נבדק ב-2020-07-26.
↑  "Lasker Foundation Honors Seven, Presents New Award For First Time".
↑  "New NICHD-Sponsored Pertussis Vaccine Approved".
↑  "First Typhoid Vaccine to Protect Children Proven Effective by NICHD Scientists".
↑  "Vaccine shows promise against staph infection".
↑  "NICHD Scientists Develop Vaccine Against Deadly Hospital-Acquired Infection".
↑  "Malaria Vaccine Prompts Victims' Immune System to Eliminate Parasite From Mosquitoes".
↑  "NICHD Congressional Budget Justification 2006" (PDF).
| --- | --- |
בקרת זהויות :  LCCN: n2006185422  VIAF: 1265149108664668780001   WorldCat (עם VIAF): 1265149108664668780001
קירנן דוסברי-הול

קירנן פרנק דוּסְבֶּרִי-הוֹל (באנגלית: Kiernan Frank Dewsbury-Hall; נולד ב-6 בספטמבר 1998) הוא כדורגלן אנגלי המשחק בצ'לסי מהפרמייר ליג בעמדת הקשר המרכזי.
קריירה

דוסברי-הול נולד בנוטינגהאם שבאנגליה. הוא גדל באזור שפשד בלסטרשייר והצטרף לאקדמיה של לסטר סיטי ב-2006 בגיל שמונה. הוא חתם על החוזה המקצועי הראשון שלו במועדון ב-2017 ונבחר לשחקן השנה במחלקת הונער במועדון ב-2019.
דוסברי-הול ערך את הופעת הבכורה שלו בקבוצה הבוגרת בניצחון 1–0 בגביע האנגלי על ברנטפורד בינואר 2020 ויומיים לאחר מכן הצטרף לבלקפול בהשאלה להמשך העונה. הוא כבש שער מצמק בהופעת הבכורה שלו בבלקפול בתבוסה 1–2 בחוץ מול וויקומב וונדררס. באוגוסט 2021, דוסברי-הול ערך בלסטר את הופעת הבכורה שלו בפרמייר ליג, וב-10 בדצמבר 2021, כבש את שערו הראשון במדי הקבוצה במסגרת שלב הבתים של הליגה האירופית נגד נאפולי. הוא כבש את שער הפרמייר ליג הראשון שלו ב-10 באפריל 2022, בניצחון 2–1 על קריסטל פאלאס. ההופעות המרשימות שלו הפכו אותו לשחקן מפתח בלסטר סיטי, מה שהוביל להארכת חוזהו עד ל-2027.
ב-2 ביולי 2024 לאחר 18 שנה בלסטר, חתם בצ’לסי תחת המאמן אנזו מרסקה שאימן אותו בלסטר.
הערות שוליים

↑  'I Want To Build My Leicester City Story', הרשמי של לסטר סיטי
↑  Brentford 0-1 Leicester City – Match report and reaction as Iheanacho sends Foxes through, leicestermercury, ‏25 בינואר 2020
מרקורי רקורדס

| --- | --- |

 נתונים כלליים
 סוג:  חברת תקליטים
 מייסדים:  Arthur Talmadge, Irving Green, Ray Greenberg 
 תקופת הפעילות:  1945–הווה (כ־79 שנים)
 חברת אם:  יוניברסל מיוזיק גרופ
 חברות בנות:  Masterdisk 
 מיקום המטה:  לונדון 
 מוצרים עיקריים:  תקליטים • תקליטורים
  
 www.mercuryrecords.com
 
מרקורי רקורדס (באנגלית: Mercury Records) היא חברת תקליטים אמריקאית בבעלות יוניברסל מיוזיק גרופ. החברה זכתה להצלחה רבה כשפעלה כחברה עצמאית בשנות ה-40 וה-50. סמאש רקורדס ופונטנה רקורדס היו חברות-בת של מרקורי. חברת התקליטים עוסקת בהוצאת תקליטי רוק, פאנק, R&B, דו-וופ, מוזיקת נשמה, בלוז, פופ, רוק אנד רול וג'אז. בארצות הברית היא מופעלת באמצעות ריפבליק רקורדס; בממלכה המאוחדת וביפן היא מופעלת על ידי EMI רקורדס (ביפן, תחת השם מרקורי טוקיו).
מאז ההפרדה של איילנד רקורדס, מוטאון, מרקורי רקורדס ודף ג'אם רקורדינגס ששילבו את איילנד דף ג'אם מיוזיק גרופ (אנ'), מרקורי רקורדס הוכנסה תחת איילנד רקורדס, על אף שקטלוג המוזיקה שלה עדיין בבעלות קבוצת איילנד דף ג'אם מיוזיק גרופ (כיום איילנד רקורדס).
הערות שוליים

1 2  Home, Mercury Records (באנגלית אמריקאית)
| --- | --- |
בקרת זהויות :  NLI: 987007406035005171  BnF: cb13946872g (data)  LCCN: n93023515  MusicBrainz: 603fb8e4-aa22-434a-9561-d4c0eddff999  VIAF: 152654998   WorldCat (עם VIAF): 152654998
רחוב הפחד: מלכת הנשף

| --- | --- |

כרזת טיזר
 מבוסס על:  הספר "The Prom Queen" מתוך "רחוב פחד"
 בימוי:  מאט פאלמר
 הופק בידי:  פיטר צ'רנין ג'נו טופינג קורי אדלסון
 תסריט:  מאט פאלמר ודונלד מקלירי
 שחקנים ראשיים:  אינדיה פולר סוזנה סון פינה סטרצה דייוויד איאקונו אלה רובין כריס קליין לילי טיילור קתרין ווטרסטון
 מדינה:  ארצות הברית ארצות הברית
 חברת הפקה:  Chernin Entertainment
 חברה מפיצה:  נטפליקס
 הקרנת בכורה:  2025
 שפת הסרט:  אנגלית 
 סוגה:  סרט אימה, סרט תיכון, סרט דרמה, סרט שמבוסס על ספרים, סרט נעורים 
 דף הסרט ב־IMDb
 
רחוב הפחד: מלכת הנשף (באנגלית: Fear Street: Prom Queen) הוא סרט אימה אמריקאי שבוים על ידי מאט פאלמר על פי תסריט שכתב יחד עם דונלד מקלירי. הסרט מבוסס על הספר "The Prom Queen" מסדרת הספרים "רחוב פחד", המשמש כסרט המשך עצמאי נפרד מטרילוגיית "רחוב הפחד".
הסרט מופק על ידי חברת ההפקות "Chernin Entertainment" ועתיד לעלות לשירות הזרמת המדיה "נטפליקס".
רקע עלילתי

שנת 1998; בעוד סטודנטים בתיכון שיידיסייד מתכוננים לנשף הסיום, ה"איט גירלז" נלחמות אחת בשנייה על מנת להיבחר למלכת הנשף, אך כאשר מועמדת יוצאת-דופן מתחילה בקמפיין שלה, עקבותיהן של חלק מהמועמדות האחרות נעלמות.
צוות השחקנים

אינדיה פולר
סוזנה סון
פינה סטרצה
דייוויד איאקונו
אלה רובין
כריס קליין
לילי טיילור
קתרין ווטרסטון
אריאנה גרינבלט
הפקה > פיתוח

ביולי 2022, הצהיר ר. ל. סטיין כי מתקיימים דיונים על הפקת סרטים נוספים בזיכיון "רחוב פחד". בדצמבר 2022, דווח כי קלואי אוקונו עתידה לביים סרט "רחוב פחד" עתידי, וכי חברת ההפקות "Chernin Entertainment", שהפיקה את שלושת סרטי "רחוב פחד" הקודמים, תשוב להפיק את הסרט.
באוקטובר 2023, הצהיר סטיין בשנית כי סרט "רחוב פחד" נוסף אכן נמצא בשלבי פיתוח. פיתוחו של סרט נוסף אושר רשמית על ידי סקוט סטובר כאשר חשף כי הסרט הבא יהיה סרט המשך עצמאי שיתבסס על ספר מתוך סדרת הספרים. בינואר 2024, אישר סטיין את הפקת הסרט וחשף כי עלילתו תבסס על עלילת הספר "The Prom Queen". במרץ 2024, נחשף שמו הרשמי של הסרט, ואושר כי את התסריט יכתבו דונלד מקלירי ומאט פאלמר, שגם הופקד על בימוי הסרט.
הפקה > ליהוק

עם הכרזת שם הסרט, נחשף צוות השחקנים – אינדיה פולר, סוזנה סון, פינה סטרצה, דייוויד איאקונו, אלה רובין, כריס קליין, לילי טיילור וקתרין ווטרסטון.
הפקה > צילומים

צילומי הסרט החלו ב-25 במרץ 2024 בטורונטו, קנדה, ועתידים להסתיים ב-10 במאי 2024.
הערות שוליים

1 2  Zee, Michaela (March 26, 2024). "Netflix's Fear Street: Prom Queen Sets Ensemble Cast". Variety. Penske Media Corporation. Archived from the original on March 26, 2024. Retrieved April 24, 2024.
↑  קודי האמן, Fear Street: Prom Queen cast also includes Ariana Greenblatt, 27 במרץ 2024
↑  "Goosebumps at 30: R.L. Stine on the blockbuster book franchise and why he's 'Stephen King for kids'". Yahoo! Entertainment. July 15, 2022. Archived from the original on July 19, 2022. Retrieved April 24, 2024.
↑  Miska, Brad (July 17, 2022). "'Fear Street' – Netflix Welcomes Fans Back to Shadyside; More Films in Development!". Bloody Disgusting. Archived from the original on July 19, 2022. Retrieved April 24, 2024.
↑  Sneider, Jeff (December 15, 2022). "Exclusive: Watcher Helmer Chloe Okuno to Direct New Fear Street Movie for Netflix". Above the Line. Archived from the original on October 18, 2023. Retrieved April 24, 2024.
↑  Yandoli, Krystie Lee (October 14, 2023). "Goosebumps Author R.L. Stine: 'The World Has Gotten Scarier'". Rolling Stone. Penske Media Corporation. Archived from the original on October 15, 2023. Retrieved April 24, 2024.
↑  DeVore, Britta (November 9, 2023). "New Standalone Fear Street Movie in the Works at Netflix (Exclusive)". Collider. Archived from the original on November 9, 2023. Retrieved April 24, 2024.
↑  Wu, Valerie (January 13, 2024). "New Fear Street Movie in the Works at Netflix, Author R.L. Stine Says". Variety. Penske Media Corporation. Archived from the original on February 27, 2024. Retrieved April 24, 2024.
↑  Vlessing, Etan (March 26, 2024). "India Fowler, Suzanna Son, Fina Strazza Join New Fear Street Movie at Netflix". The Hollywood Reporter. Penske Media Corporation.
↑  "In Production". Ontario Creates. April 19, 2024. Archived from the original on April 19, 2024. Retrieved April 24, 2024.
מועצה אזורית מטה אשר

מועצה אזורית מטה אשר היא מועצה אזורית במחוז הצפון שבישראל, נפת עכו, בהרי הגליל המערבי. נקראת על שם שבט אשר שישב באזור בתקופה הישראלית.
היסטוריה

המועצה הוקמה בשנת 1982 על ידי איחוד של שלוש מועצות אזוריות: מועצה אזורית געתון, מועצה אזורית נעמן ומועצה אזורית סולם צור. המועצה משתרעת על שטח של כ-220,000 דונם ובה כ-27.5 אלף תושבים. תושבי הקיבוצים מהווים כ-54% מכלל תושבי המועצה. כמו כן כלולים בה הכפר הבדואי ערב אל-עראמשה והכפר הערבי שיח' דנון.
גבולות

גבולותיה הגאוגרפיים של המועצה האזורית הם:
בצפון – הגבול בין ישראל ללבנון, שלומי
בדרום – הקריות, מועצה אזורית זבולון
במערב – ים התיכון, הערים נהריה עכו והקריות
במזרח ובדרום מזרח – מועצה אזורית משגב, מועצה אזורית מעלה יוסף וכפר יאסיף.
אוכלוסייה

לפי נתוני הלשכה המרכזית לסטטיסטיקה (הלמ"ס) נכון לסוף אוגוסט 2024 (אומדן), מתגוררים במועצה אזורית מטה אשר 32,101 תושבים (מקום 72 בדירוג רשויות מקומיות בישראל).  אחוז הזכאים לתעודת בגרות מבין תלמידי כיתות י"ב בשנת ה'תשפ"ב (2021-‏2022) היה 84.0%. השכר החודשי הממוצע של שכיר במשך שנת 2021 היה 11,984 ש"ח (ממוצע ארצי: 11,330 ש"ח).
המבנה הארגוני של המועצה מוגדר מ-3 אשכולות: אשכול חברתי, אשכול כספי ואשכול הנדסי.
חינוך

במועצה האזורית ישנם 5 בתי ספר תיכונים, חלקם מקיפים, ביניהם בית חינוך אופק ומנור כברי ומספר בתי ספר יסודיים, ביניהם גוונים שבעין המפרץ.
חינוך > ספורט

ענף הספורט המוביל במועצה הוא הכדורעף. קבוצת הפועל מטה אשר/עכו היא אלופת המדינה ומחזיקת גביע המדינה (2019) ולזכותה 15 תוארי אליפות (12 ברציפות) ו-12 זכיות בגביע המדינה (7 ברציפות). היא מדורגת במקום הראשון בישראל במספר הזכיות.
יישובי המועצה

| מספר | צורת היישוב | יישוב | שנת הקמה |
| --- | --- | --- | --- |
| 1 | קיבוץ | אדמית | 1958 |
| 2 | מושב | אחיהוד | 1950 |
| 3 | קיבוץ | אילון | 1938 |
| 4 | קיבוץ | אפק | 1939 |
| 5 | יישוב קהילתי | אשרת | 1983 |
| 6 | מושב | בוסתן   הגליל | 1948 |
| 7 | קיבוץ | בית   העמק | 1949 |
| 8 | מושב | בן   עמי | 1949 |
| 9 | מושב | בצת | 1949 |
| 10 | קיבוץ | געתון | 1948 |
| 11 | קיבוץ | גשר   הזיו | 1949 |
| 12 | קיבוץ | חניתה | 1938 |
| 13 | קיבוץ | יחיעם | 1946 |
| 14 | קיבוץ | יסעור | 1949 |
| 15 | קיבוץ | כברי | 1949 |
| 16 | יישוב קהילתי | כליל | 1979 |
| 17 | קיבוץ | כפר   מסריק | 1938 |
| 18 | קיבוץ | לוחמי   הגטאות | 1949 |
| 19 | מושב | לימן | 1949 |
| 20 | קיבוץ | מצובה | 1940 |
| 21 | כפר שיתופי | נס   עמים | 1964 |
| 22 | מושב | נתיב   השיירה | 1950 |
| 23 | קיבוץ | סער | 1948 |
| 24 | קיבוץ | עברון | 1945 |
| 25 | קיבוץ | עין   המפרץ | 1938 |
| 26 | מושב | עמקה | 1949 |
| 27 | כפר בדואי | ערב אל-עראמשה |  ? |
| 28 | קיבוץ | ראש הנקרה | 1949 |
| 29 | מושב | רגבה | 1946 |
| 30 | מושב | שבי   ציון | 1938 |
| 31 | כפר ערבי | שיח'   דנון |  ? |
| 32 | קיבוץ | שמרת | 1948 |
יישובי המועצה > יישוב לשעבר

חצרות יסף (נסגר ב-2004)
ראשי המועצה > לפני האיחוד

געתון:
חייקה גרוסמן מעברון (1950–1952)
מאיר אורקין מעברון (1952-1955)
אפרים (פרויקה) ויז׳נסקי מעברון  (1955 - 1959)
יוסף (יושקה) מאיר מגעתון (1959 - 1964)
שלמה הררי מסער (1964 - 1970)
נתן לכוביצר מבן עמי- ממלא מקום בשנת 1969.
אברהם (אבוש) גנז מיחיעם (1970 - 1977)
אברהם (בוניו) רונן מגעתון (1977 ל-1982)
סולם צור:
ברוך מצנע ממצובה
אריה לוטן מחניתה
שמואל אילן מראש הנקרה (1965–1968,  1970–1971)
דוד קורן מגשר הזיו (1968–1969, 1979–1981)
נעמן:
מרדכי פרנקל מכפר מסריק 1956 – 1962
יצחק קייטש מעין המפרץ 1962 - 1964
צבי רייז מעין המפרץ 1964 - 1982